আইসির গলায় তৃণমূলের উত্তরীয়! প্রবল রাজনৈতিক তরজা

নদিয়া: তৃণমূলের রাজনৈতিক মঞ্চে উর্দিধারী পুলিশ। আইসির গলায় তৃণমূলের উত্তরীয়। তৃণমূলের বস্ত্র বিতরণ অনুষ্ঠানের মঞ্চের উপরবসে স্থানীয় তৃণমূলের নেতারা। আর একেবারে প্রথম সারিতে বসে চাপড়া থানার আইসি অনিন্দ্য মুখোপাধ্যায়। চাপড়া থানার আইসিকে (Chapra Police Station IC) পাশে বসিয়েই বিজেপিকে হটানোর ডাক দিলেন তৃণমূল নেতা। স্যোশাল মিডিয়ায় ভাইরাল সেই ছবি। চাপড়ার ঘটনায় পুলিশের ভূমিকায় নিয়ে প্রশ্ন উঠতে শুরু করেছে।

স্থানীয় সূত্রে জানা গিয়েছে, চাপড়ার তৃণমূল কংগ্রেস কর্মীদের উদ্যোগে বিভিন্ন অঞ্চলে বস্ত্র বিতরণ অনুষ্ঠানের আয়োজন করা হয়েছিল। অভিযোগ বস্ত্র বিতরণের আড়ালে রাজনৈতিক কর্মসূচি নিয়েছিল তৃণমূল কর্মীরা। কয়েকদিন ধরে চলা তৃণমূলের রাজনৈতিক কর্মসূচিতে সাদা পোশাকে উপস্থিত ছিলেন চাপড়া থানার আইসি অনিন্দ্য মুখার্জি। আরো একধাপ এগিয়ে পুলিশের পোশাক পরেই সেই কর্মসূচিতে উপস্থিত থাকতে দেখা গিয়েছিল চাপড়া থানার বড় আন্দুলিয়া পুলিশ ফাঁড়ির ইনচার্জ সৃজিব সিনহাকে। তৃণমূলের মঞ্চে বক্তব্য রাখতেও দেখা গিয়েছে তাঁকে। আর এই ছবি সামনে আসতেই একযোগে আক্রমণে নেমেছে বিরোধীরা।

আরও পড়ুন: জলসঙ্কটে বেলগাছিয়া! ঘটনাস্থলে উপস্থিত মেয়র

গত রবিবার চাপড়ার হৃদয়পুর অঞ্চলের এই কর্মসূচিতে চাপড়া থানার আইসিকে পাশে বসিয়েই মঞ্চ থেকে বিজেপিকে হটানোর ডাক দেন তৃণমূল নেতা। পুলিশের সামনেই বিধানসভা ভোটে বিজেপিকে হঠানোর আহ্বান জানাচ্ছেন স্থানীয় তৃণমূল নেতা। এর পাশাপাশি গত শনিবার চাপড়া ব্লক তৃণমূল কংগ্রেসের সংখ্যালঘু সেলের উদ্যোগে আয়োজিত ইফতার পার্টিতে তৃণমূলের দলীয় উত্তরীয় গলায় পড়েই উপস্থিত ছিলেন চাপড়া থানার আইসি। সোশ্যাল মিডিয়ায় এই ছবি ছড়িয়ে পড়তেই শুরু হয়েছে রাজনৈতিক বিতর্ক। বিজেপির দাবি পুলিশ যে তৃণমূলের দলদাস তা আবার প্রমাণিত হল। একই দাবি করেছে কংগ্রেস নেতৃত্বেও। আমরা বলে আসছি তৃণমূলের পোষা গুন্ডা, ক্যাডার বাহিনী পুলিশ প্রশাসন। তার বাস্তব প্রমাণ চাপড়া থানার আইসি এবং তাঁর ফাঁড়ির ইনচার্জরা বাস্তবে প্রমাণ করে দেখালেন। যদিও এ বিষয়ে সাফাই দিয়েছে তৃণমূল। তাদের দাবি সামাজিক অনুষ্ঠানে পুলিশ উপস্থিত থাকতেই পারে।

দেখুন ভিডিও